
A ZalaZone innovációs ökoszisztéma fenntarthatóságának vizsgálata

Jelen dolgozat és kutatás tárgya a fenntarthatóság vizsgálata, továbbá a három fő fenntarthatósági pillér - társadalmi-, gazdasági- és környezeti fenntarthatóság - elemeinek kidolgozása a ZalaZONE innovációs ökoszisztémára vonatkozóan. A ZalaZONE innovációs ökoszisztéma egy kutatás-fejlesztési és innovációs környezet, mely jelenleg is széles kapcsolati hálóval rendelkezik. A jelenleg hazánkban kialakuló kilenc darab Science Park kezdeményezés közül egy Zalaegerszegen jön létre, a ZalaZONE járműipari tesztpálya integrálásával. A kutatás célja, hogy ez a parki környezet, ez az innovációs ökoszisztéma már a kezdetektől a fenntarthatóság elvei szerint kerüljön kialakításra. Ennek egyik alapfeltétele, hogy rendelkezésre álljon egy olyan üzleti modell megközelítés, amely a fenntarthatóság jegyeit tükrözi és ez az út vezet az ökoszisztéma versenyelőnyének növeléséhez is. A kutatás arra a két fő kérdésre keresi a választ, hogy lehet-e feltételezni a fenntarthatóságot egy innovációs ökoszisztémában és ha igen akkor hogyan lehet megvalósítani? Továbbá milyen tényezők szükségesek a ZalaZONE innovációs ökoszisztéma fenntarthatóvá tételéhez és egy önfenntartó modell kialakításához? A dolgozatban a park környezete és további fenntarthatósággal kapcsolatos szempontok kerülnek vizsgálatra, a fenntarthatóság három alappillére szerint. Ennek eredményeként a ZalaZONE innovációs ökoszisztéma fenntarthatóságának modellje kerül kidolgozásra egy általánosítható modell formájában, melyet egy alapos szakirodalmi áttekintés alapoz meg. Továbbá a kutatás egy javaslattételt fogalmaz meg egy új, fenntartható működési modell kialakításához, amely az eredmények gyakorlati hasznosításához vezet el.

